Nuuskommentaar: As die polisie die vyand wordFoto: SAPD, Facebook Intussen is daar ’n slagting onder polisielede wat aan diens en van diens af vermoor word. Intussen het AfriForum bekend gemaak dat ’n eis vir onnodige uitgawes teen die polisie ingedien gaan word weens versuim om hofbevele uit te voer om onwettige plakkers van private grond by Marikana te verwyder. Deur die versuim het die koste die hoogte laat inklim. Op ’n “mindere” skaal is daar die alewige probleem van wetstoepassers wat omkoopgeld uit hul slagoffers probeer melk, en dan ook op selfoonvideo vasgelê word. Het die polisie die vyand geword? Suid-Afrika staan nie heeltemal in isolasie wat die probleem betref nie. Die VSA is juis nou gereeld in die nuus oor voorvalle waar die polisie burgers tydens arrestasies doodskiet, of waar polisielede deur burgers geskiet word – dikwels oor die kleurgrens heen. Talle redes soos swak opleiding word gereeld in Suid-Afrika gegee vir die probleem, maar swak opleiding is eintlik net ’n kantaantekening omdat dit tot ’n breër probleem behoort waar transformasiedoelwitte dikwels die behoud van standaarde platloop. As mense se lewens brutaal en sonder ’n regsproses geneem word, is daar ernstiger probleme wat tot die siel van die land sny. Dit sny dieper as bloot die gevoel van mag en die behoefte aan magsmisbruik. In die VSA het die probleem tot verskeie ondersoeke gelei. Verlede jaar het ’n verslag nie minder nie as 15 redes uitgelig vir polisiegeweld in Cleveland, Ohio. In nog ’n verslag, dié keer in Philadelphia, is sewe redes vir polisiegeweld uitgewys. Wat die geweld tussen die polisie en molesmakers in Baltimore betref, het gemeenskapsleiers vier redes vir die voortgesette geweld tussen die polisie en betogers gelys. Gebrekkige opleiding van die polisie kom wel op bykans elke lys voor, maar daar is probleme soos dat verskillende mense verskillende persepsies het oor waar die grens getrek word voordat polisie-optrede tot polisiebrutaliteit oorgaan. In Cleveland is ook gemeld dat die gebruik van maksimale mag die norm geword het. Toesmeerdery is ook ’n wesenlike probleem, en die risiko om teenspoed te kry is minimaal. Boonop, as eise suksesvol ingestel word, is dit die onskuldige belastingbetaler wat daarvoor pa staan. In Baltimore is onder meer uitgewys dat die publiek ’n gevoel van disrespek het teenoor die polisie. Twee polisiebeamptes is glo ook betrap dat hulle saam met die opstandelinge geplunder het. Die wil om van polisiebrutaliteit ontslae te raak word nie behoorlik aangepak nie. In Cleveland word die misbruike uit arrestasieverslae weggelaat, senior polisielede wil niks weet van die brutaliteit op laer vlakke nie en beleid oor die gebruik van geweld is onduidelik. ’n Hele rits van hierdie faktore kan op die oog af net so op Suid-Afrika van toepassing gemaak word – of minstens plek-plek. Suid-Afrika beskik nou oor ’n derde agtereenvolgende polisiehoof wat nié in die polisie “grootgemaak” is nie. Al die tierlantyntjies, soos medaljes wat inderhaas toegeken is vir “uitmuntende werk” nog voordat hulle in die polisie opgeneem is en waarby hulle glad nie betrokke was nie, vee nie die brakkolle uit nie. Wanneer die publiek hul respek vir die polisie verloor, is dit ernstig, want die polisie verteenwoordig in ’n groot mate die gesag wat die staat rugsteun. Oral in die owerheidsektor is respek en vertroue in die owerhede besig om yl te raak, onder meer soos Prasa wat ontspoor en Eskom se kers wat geblus word. Terwyl die probleme elders (soos by Jan van Riebeeck) gesoek word.